Jesper Kiel (EL), 2005-01-14:
Regeringen vil gerne have, at danske uddannelser skal konkurrere på det globale uddannelsesmarked.
Regeringen har desværre svært ved at forestille sig internationalisering af uddannelserne andet end ved at efterligne andre, og derfor vil regeringen kommercialisere uddannelserne.
Skiftende regeringer har i mange år forsøgt at markedsgøre uddannelsessystemet.
Det er sket gennem taxametersystemer, gennem stadig større indflydelse til erhvervslivet, som er aftager af uddannelsernes produkter, nemlig de mennesker, som tager en uddannelse.
Og vi ser det gennem sammenligninger, rangordninger, tal og tabeller.
Regeringen har altså et ønske om et uddannelsessystem, der uddanner specifikt og snævert til et umiddelbart arbejdskraftbehov.
Det er en kortsigtet og snæversynet uddannelsespolitik.
Vi kan forstå, at et af formålene med dette forslag om stipendier er at få fingre i nogle af de bedste studerende i håb om, at de vil blive her som veluddannet dansk arbejdskraft.
Så må vi jo se, om de har lyst til at blive her med det klima, vi har, ikke sådan blot i fysisk forstand, men også med den holdning, der er over for andre etniske grupper i Danmark.
Men det her lovforslag handler jo om at give stipendier til en relativt lille gruppe.
Reelt er det regeringens ønske, at stipendierne begrænses til nogle helt bestemte studieretninger.
De skal jo gives med et vågent øje til beskæftigelsessituationen, vel at mærke beskæftigelsessituationen i Danmark.
Som konsekvens vil man indføre fuld brugerbetaling for alle udenlandske studerende, der ikke er omfattet af EU- og EØS-aftalerne eller håndplukket gennem stipendieordninger.
Det vil selvfølgelig have konsekvenser.
Det vil blive sværere for unge fra udviklingslandene eller fra den arabiske verden, altså færre fattige unge studerende, færre impulser, mindre inspiration udefra.
Vi ønsker ikke denne brugerbetaling.
Selv om den ikke rammer danske studerende, er brugerbetaling grundlæggende en glidebane for hele uddannelsessystemet, som vi ikke skal bevæge os ned ad.
Vi undrer os over, at stipendierne kun kan gives til studerende, der er bachelorer.
Man skal ind på en kandidatuddannelse.
Hvorfor det?
Hvorfor ikke som i dag også optage studerende på alle niveauer?
Enhedslisten ønsker internationale uddannelser, vi ønsker udveksling på kryds og tværs.
Internationalisering af uddannelserne er et vilkår, en udfordring og et fremskridt.
Vi ønsker, at unge gratis kan drage på kryds og tværs af uddannelser i andre lande.
Det er til fordel for en lille elite af udvalgte lande.
Til gengæld indsnævrer det mulighederne for alle andre, medmindre man da har råd.
Der bliver ikke tale om en internationalisering, hvis alle blot ud fra egoistiske hensyn forsøger at stjæle andre landes bedste studerende.
I dette lovforslag har der så, kan man sige som det sidste, sneget sig et enkelt element ind, vi faktisk godt kan støtte, og det er muligheden for at tilbyde studerende deres uddannelse på udenlandske universiteter som alternativ til uddannelse i Danmark eller som en integreret del af uddannelsen.
Det er et lille, fornuftigt skridt, men så meget trist er det også, at det er en lille del af det forslag, som grundlæggende hæmmer og skader internationaliseringen af det danske uddannelsessystem.
Enhedslisten kan ikke støtte lovforslaget.